Okresná prokuratúra Považská Bystrica 
Ľ. Štúra 1, 017 01 Považská Bystrica 1 	

Sp. zn. : Pv 1238/10/3306	Považská Bystrica, 10.6.2014
EEČ : 2-26-110-2014

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 2 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Považská Bystrica
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Považská Bystrica zo dňa 30.3.2011, spisová značka Pv 1238/10/3306, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
dňa 30.09.2010 v čase o 10.30 h v Pov. Bystrici na Ul. XXXXX neoprávnene prechovával pre vlastnú potrebu vo vrecku bundy, ktorú mal oblečenú, v dvoch igelitových vreckách sušený rastlinný materiál, ktorý bol u neho nájdený pri bezpečnostnej prehliadke pracovníkmi Odboru kriminálnej polície, OR PZ XXXXX, pričom následným znaleckým skúmaním bolo zistené, že vo vrecku č. 1 išlo o konope s hmotnosťou 0,845 g, obsahujúce priemerne 15,5 % hmotnostných psychotropnej látky THC, ktorej množstvo zodpovedá najmenej 4 obvykle jednorázovým  dávkam na použitie a vo vrecku č. 2 išlo o konope s hmotnosťou 0,771 g, obsahujúce priemerne 14,6 % hmotnostných psychotropnej látky THC, ktoré množstvo zodpovedá najmenej 4 obvykle jednorázovým dávkam na použitie, pričom v zmysle Zákona NR SR č. 139/1998 Z.z. o omamných látkach, psychotropných látkach a prípravkoch, v znení neskorších predpisov a jeho príloh sú rastliny rodu Cannabis - konope zaradené do I. skupiny omamných látok a hlavná aktívna zložka konopy tetrahydrokanabinol /THC/ je zaradený do I. skupiny psychotropných látok. 

Uznesením prokurátora Okresnej prokuratúry Považská Bystrica zo dňa 30.3.2011, spisová značka Pv 1238/10/3306, bola určená obvinenému skúšobná doba v trvaní 36 mesiacov.
Odôvodnenie:
	XXXXX prokuratúry XXXXX uznesením sp. zn. Pv 1238/10 zo dňa 30.03.2011 podľa § 216 ods. 1 písm. a/, b/,c/ Tr. por. podmienečne zastavil trestné stíhanie proti obv. XXXXX za prečin nedovolenej výroby omamných a psychotropných látok, jedov alebo prekurzorov, ich držania obchodovania s nimi podľa § 171 ods. 2 Tr. zák., ktorý spáchal na tom skutkovom základe, ako je uvedené vo výrokovej časti tohto uznesenia.

	Pri rozhodnutí o podmienečnom zastavení trestného stíhania bola obv. XXXXX podľa § 216 ods. 2 Tr. por. určená skúšobná doba v trvaní tridsaťšesť (36) mesiacov, ktorá začala plynúť právoplatnosťou uznesenia o podmienečnom zastavení trestného stíhania.

	Uznesenie o podmienečnom zastavení trestného stíhania obv. XXXXX nadobudlo právoplatnosť dňom 07.05.2011, kedy začala plynúť aj určená skúšobná doba, ktorá uplynula dňom 07.05.2014.

	Po skončení určenej skúšobnej doby boli k osobe obv. XXXXX zabezpečené správy z Okresného riaditeľstva PZ, Odboru kriminálnej polície XXXXX, Obvodného oddelenia PZ XXXXX, Okresného úradu XXXXX, odboru všeobecnej vnútornej správy XXXXX a  tiež bol zabezpečený odpis z registra trestov na obv. XXXXX.

	Z týchto zabezpečených správ a odpisu z registra trestov je zrejmé, že obv. XXXXX v mieste bydliska má dobrú povesť, po 07.05.2011 nebol postihnutý za priestupok. Proti obv. XXXXX nebolo začaté a vedené trestné stíhanie, nebol právoplatne odsúdený za trestný čin a tiež nebolo proti nemu podmienečne zastavené trestné stíhanie, prípadne schválený zmier a zastavené trestné stíhanie za iný trestný čin, spáchaný v skúšobnej dobe podmienečného zastavenia trestného stíhania.

	Podľa § 217 ods. 1 Tr. por., ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

	Obvinený XXXXX v priebehu skúšobnej doby podmienečného zastavenia trestného stíhania viedol riadny život, pričom pri tomto konštatovaní vychádzam zo zabezpečených správ na obv. XXXXX a z odpisu z registra trestov.

	S prihliadnutím na tieto skutočnosti u obv. XXXXX teda boli jednoznačne splnené podmienky stanovené  v § 217 ods. 1 Tr. por., a preto som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Eva Pirošová
prokurátorka